CANDON CITY, June 26 (PIA) – Ad-adu dagiti bakante a position ti trabaho kadagiti kompania ti negosio iti pagilian ken ballasiw-taaw ngem dagiti nagaplikar ti trabaho iti naangay a Kalayaan Mega Job Fair iti Candon Civic Center idi Hunio 12, “Aldaw ti Wayawaya.”
Iti report ni Frederick Gaerlan, labor and employment officer iti Department of Labor and Employment (DOLE) Provincial Office, nga umabot iti 1,069 laeng dagiti aplikante ngem 2,787 dagiti bakante a position a kasapulan dagiti 15 a kompania ti negosio iti pagilian ken 10 a kompania iti abroad.
Kadagitoy a bakante a position, 1,089 ti kasapulan para iti local employment ken 1,708 a position para oversaes, kinuna ni Gaerlan iti insayangkat a validation to DOLE.
Kinunana a kaaduanna kadagitoy a bakante a position isu dagiti agtrabaho iti hotel, restaurant, ospital, konstruksion, call center, ken dagiti kasapulan nga skilled workers. Ngem adu kadagiti nagaplikar bayat ti Job Fair ti saan a kualipikado kadagiti inaplikaranda ta saan a mayaplikar iti inadalda iti pagserkanda a trabaho, innayonna.
Umabot laeng iti 108 dagiti nagasat nga aplikante a na- recruit iti on the spot. Umabot met laeng iti 696 dagiti aplikante a naikiddaw iti pannaka-ingterviewda ken assessment kadagiti nagaplikaranda a kompania.
Kadagiti 1,069 a nagrehistro iti nasao a Job fair, 419 laeng dagiti nagaplikar para iti local employment ken 277 applicants para iti oversaes.
Nakitinnulong pay ti nadumaduma nga ahensia ti gobierno kas iti Social Security Syste (SSS), Technical Education and Skills Development Authority (TESDA), Philhealth, PAGIBIG, Natgional Statistics office a nangbukel iti One Stop Shop a mangtarabay kadagiti aplikante iti pannakaited dagiti kasapulanda a dokumento.
Kabayatanna, agtultuloy met ti isaysayangkat a pre-employment training ti DOLE kadagiti agbirbirok ti trabaho, aglalo dagiti katurturposna iti kolehio tapno mabalakadanda no ania dagiti in demand a pagtrabahuan ken dagiti “tips” iti panagbirok ti trabaho. (MCA/BPP/PIA-1 Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn